Javaslat A TANÁCS HATÁROZATA a Kereskedelmi Világszervezet (WTO) miniszteri konferenciáján belül a legkevésbé fejlett országok szolgáltatásainak és szolgáltatóinak biztosítandó preferenciális elbánás érdekében történő mentességmegadásra irányuló kérelem tekintetében az Európai Unió által képviselendő álláspont meghatározásáról /* COM/2011/0871 végleges - 2011/0426 (NLE) */





INDOKOLÁS 1. A JAVASLAT CÉLJA E javaslat célja lehetővé tenni, hogy az Európai Unió a Kereskedelmi Világszervezeten (WTO) belül csatlakozhasson a WTO miniszteri konferenciája által elfogadandó mentességgel[1] kapcsolatos konszenzushoz. A javaslat értelmében a Tanács felhatalmazza a Bizottságot, hogy az Európai Unió nevében a WTO-ban állást foglaljon a Kereskedelmi Világszervezetet létrehozó egyezmény IX. cikke szerint benyújtott, a legkevésbé fejlett országok szolgáltatásaira és szolgáltatóira alkalmazandó preferenciális elbánás megadása iránti kérelemmel kapcsolatos konszenzus tekintetében. 2. A JAVASLAT JOGALAPJA Az Európai Unió működéséről szóló szerződés (EUMSZ) 218. cikkének (9) bekezdése előírja, hogy a Tanács a Bizottságnak vagy az Unió külügyi és biztonságpolitikai főképviselőjének a javaslata alapján határozatot fogad el a nemzetközi megállapodásokkal létrehozott szervekben az Unió által képviselendő álláspontok kialakítására vonatkozóan, amennyiben az ilyen szervnek joghatással bíró jogi aktust kell elfogadnia. A mentesség megadása e rendelkezés alá tartozik, mivel a határozatot egy, az EU jogait és kötelezettségeit érintő, nemzetközi egyezménnyel létrehozott szerv (a WTO miniszteri konferenciája) hozza meg. A biztosítandó mentesség a szolgáltatások kereskedelméről szóló általános egyezmény szerinti kötelezettségekre vonatkozik, és valamennyi szolgáltatási ágazatot érint, beleértve a közlekedési szolgáltatásokat is. A javasolt határozat ezért az EUMSZ 91. és 100. cikkének, valamint 207. cikke (4) bekezdése, első albekezdésének hatálya alá tartozik. 3. A JAVASLAT HATÁLYA A Tanács feljogosítja a Bizottságot arra, hogy az Európai Unió nevében állást foglaljon a szolgáltatások kereskedelméről szóló általános egyezmény (GATS) II:1. cikke alóli mentesség iránti kérelem támogatása mellett, amely révén a legkevésbé fejlett országok szolgáltatásainak és szolgáltatóinak preferenciális elbánást biztosítanának anélkül, hogy az összes többi WTO-tag hasonló szolgáltatásai és szolgáltatói is ugyanilyen elbánásban részesülnének. A 218. cikk (10) bekezdésének megfelelően az Európai Parlamentet haladéktalanul és teljes körűen tájékoztatják. 2011/0426 (NLE) Javaslat A TANÁCS HATÁROZATA a Kereskedelmi Világszervezet (WTO) miniszteri konferenciáján belül a legkevésbé fejlett országok szolgáltatásainak és szolgáltatóinak biztosítandó preferenciális elbánás érdekében történő mentességmegadásra irányuló kérelem tekintetében az Európai Unió által képviselendő álláspont meghatározásáról AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 91. és 100. cikkére, valamint 207. cikke (4) bekezdésének első albekezdésére, összefüggésben 218. cikke (9) bekezdésével, tekintettel az Európai Bizottság javaslatára, mivel: (1) A Kereskedelmi Világszervezetet létrehozó Marrakechi Egyezmény (a továbbiakban: WTO-egyezmény) IX. cikke megállapítja a WTO-egyezmény 1A vagy 1B vagy 1C mellékleteiben és azok mellékleteiben szereplő multilaterális kereskedelmi megállapodások alóli mentességek megadásának eljárásait. (2) Egy olyan mentesség iránti kérelmet nyújtottak be, amelynek alapján a WTO-tagok preferenciális elbánást biztosíthatnának a legkevésbé fejlett országok szolgáltatásainak és szolgáltatóinak anélkül, hogy az összes többi WTO-tag (a vonatkozó WTO-dokumentumot lábjegyzetben meg kell adni) hasonló szolgáltatásait és szolgáltatóit is ugyanilyen elbánásban részesítenék; e mentesség kivételes eltérést jelent a szolgáltatások kereskedelméről szóló általános egyezmény (GATS) II:1. cikke szerinti kötelezettségektől. (3) Az Európai Unió érdeke, hogy támogassa a mentesség iránti kérelmet, és ezáltal lezárja a dohai fejlesztési menetrend szolgáltatásokról folyó tárgyalásainak egy részét, amely a legkevésbé fejlett országok számára különös jelentőséggel bír. ELFOGADTA EZT A HATÁROZATOT: 1. cikk Az Európai Uniónak a Kereskedelmi Világszervezet miniszteri konferenciáján belüli álláspontja az, hogy támogatja a Kereskedelmi Világszervezetet létrehozó Marrakechi Egyezmény IX:3. cikkének megfelelően benyújtott mentesség iránti kérelmet, mely lehetővé teszi, hogy a WTO-tagok preferenciális elbánást biztosítsanak a legkevésbé fejlett országok szolgáltatásainak és szolgáltatóinak. 2. cikk Ez a határozat elfogadásának napján lép hatályba. Kelt Brüsszelben, a Tanács részéről az elnök [1] A mentességek a WTO Általános Tanácsa/miniszteri konferenciája által megadott engedélyek, amelyek egyes, egyébként alkalmazandó WTO-kötelezettségektől ideiglenes eltérést engedélyeznek.